b'\n_START_ARTICLE_\nKarachi\n_START_SECTION_\nHistoria\n_START_PARAGRAPH_\nKarachi sijaitsee hyv\xc3\xa4n luonnonsataman kupeessa Indusjoen suulla. Sen paikalla on ollut kalastajakyli\xc3\xa4 muinaisista ajoista asti. Kaupungin siit\xc3\xa4 kehittiv\xc3\xa4t brittil\xc3\xa4iset siirtomaahallitsijat 1800-luvulla. Britit valtasivat kaupungin vuonna 1839 ja pitiv\xc3\xa4t sit\xc3\xa4 laivastotukikohtanaan, ja nelj\xc3\xa4 vuotta my\xc3\xb6hemmin kun he olivat saaneet koko Sindhin hallintaansa, he siirsiv\xc3\xa4t p\xc3\xa4\xc3\xa4kaupungin Hyderabadista Karachiin. 1800-luvun puoliv\xc3\xa4liss\xc3\xa4 kehitys oli vilkasta: satamaa ja tieverkkoa parannettiin ja kaupunkiin vedettiin rautatie._NEWLINE_Pakistanin syntyess\xc3\xa4 1947 kaupunki valittiin p\xc3\xa4\xc3\xa4kaupungiksi, ja se vastaanotti suuren m\xc3\xa4\xc3\xa4r\xc3\xa4n muhajireiksi kutsuttuja siirtolaisia Intiasta. Muhajirien ja paikallisten singhil\xc3\xa4isten ja pastujen v\xc3\xa4lill\xc3\xa4 oli v\xc3\xa4kivaltaisia etnisi\xc3\xa4 levottomuuksia 1980-luvulla. _NEWLINE_Kaupunki on kasvanut my\xc3\xb6s sen j\xc3\xa4lkeen kun p\xc3\xa4\xc3\xa4kaupunki siirrettiin Islamabadiin vuonna 1959.\n_START_SECTION_\nMaantiede ja ilmasto\n_START_PARAGRAPH_\nKarachi sijaitsee Pakistanin etel\xc3\xa4osassa Arabianmeren rannalla. Matkaa maan p\xc3\xa4\xc3\xa4kaupunkiin Islamabadiin on maanteitse 1\xc2\xa0460 kilometri\xc3\xa4._NEWLINE_Karachissa on monsuuni-ilmasto, sadetta saadaan l\xc3\xa4hinn\xc3\xa4 hein\xc3\xa4- ja elokuussa. Keskim\xc3\xa4\xc3\xa4r\xc3\xa4inen y\xc3\xb6n alinkin l\xc3\xa4mp\xc3\xb6tila on yli 20 astetta huhtikuusta lokakuuhun. Toisinaan alueella esiintyy trooppisia hirmumyrskyj\xc3\xa4. Vuonna 2010 trooppinen sykloni Phet aiheutti pahoja tulvia.\n_START_SECTION_\nLiikenne\n_START_PARAGRAPH_\nKarachissa on kaksi rautatieasemaa, Karachi City ja Karachi Cantonment. Kaikki Cityst\xc3\xa4 l\xc3\xa4htev\xc3\xa4t junat pys\xc3\xa4htyv\xc3\xa4t my\xc3\xb6s Cantonmentissa. Eri linja-autoyhti\xc3\xb6ill\xc3\xa4 on omat asemansa, mutta useimmat sijaitsevat l\xc3\xa4hell\xc3\xa4 Cantonmentin rautatieasemaa. Matka Lahoreen kest\xc3\xa4\xc3\xa4 22 tuntia, Larkanaan p\xc3\xa4\xc3\xa4see seitsem\xc3\xa4ss\xc3\xa4 tunnissa. Jinnahin kansainv\xc3\xa4linen lentoasema sijaitsee noin 10 km kaupungin keskustasta it\xc3\xa4\xc3\xa4n._NEWLINE_Karachissa on maan suurin lentoasema ja maan kaksi suurinta kauppasatamaa: Karachin satama Kaupungin etel\xc3\xa4osissa ja Qasimin satama suurkaupungin it\xc3\xa4osissa. Lis\xc3\xa4ksi on kaksi kalastussatamaa, Karachin kalasatama ja Korachin kalasatama. Kalastus ty\xc3\xb6llist\xc3\xa4\xc3\xa4 suoraan 300\xc2\xa0000 henke\xc3\xa4 ja v\xc3\xa4lillisesti 400\xc2\xa0000 henke\xc3\xa4._NEWLINE_Kaupungissa on pahoja liikenneruuhkia. Paikallisbusseja ja minibusseja on runsaasti, mutta niiden numerointi on satunnaiselle vierailijalle hankalaa ja bussit ovat usein tupaten t\xc3\xa4ynn\xc3\xa4. Ruuhkia helpottamaan on jo pitk\xc3\xa4\xc3\xa4n suunniteltu keh\xc3\xa4rataa. Kev\xc3\xa4\xc3\xa4ll\xc3\xa4 2011 osavaltiohallitus p\xc3\xa4\xc3\xa4tti j\xc3\xa4lleen lyk\xc3\xa4t\xc3\xa4 noin 1,5 miljardia euroa maksavan suunnitelman toteuttamista.\n_START_SECTION_\nTalous\n_START_PARAGRAPH_\nKarachi on Pakistanin talousel\xc3\xa4m\xc3\xa4n keskus. Kaupungissa toimii Pakistanin suurin  p\xc3\xb6rssi. Useimpien kansainv\xc3\xa4listen yhti\xc3\xb6iden Pakistanin-konttorit sijaitsevat kaupungissa. Monilla autonvalmistajilla kuten  Toyotalla ja Suzukilla on tehtaat Karachissa. Karachiin on IT-huuman my\xc3\xb6t\xc3\xa4 on perustettu paljon puhelinpalvelukeskuksia, mutta perinteinen teollisuus on edelleen sen talouden perusta. _NEWLINE_S\xc3\xa4hk\xc3\xb6yhti\xc3\xb6 KESC on yksi kaupungin suurimmista ty\xc3\xb6llist\xc3\xa4jist\xc3\xa4, sen palveluksessa on 17\xc2\xa0000 henke\xc3\xa4.\n_START_SECTION_\nKoulutus\n_START_PARAGRAPH_\nKarachin yliopisto on perustettu vuonna 1951. Aluksi se j\xc3\xa4rjesti tutkintotilaisuuksia, mutta vuonna 1953 se aloitti oman opetuksen 50 opiskelijalle. Siit\xc3\xa4 kasvoi maan suurin yliopisto, ja siell\xc3\xa4 suoritetaan huomattavasti enemm\xc3\xa4n jatko-opintoja (maisterin ja tohtorin tutkintoja) kuin maan muissa yliopistoissa. Vuonna 2011 yliopistossa oli yli 24000 opiskelijaa ja 700 opettajaa, jotka jakaantuvat kahdeksan tiedekunnan 53 laitokseen._NEWLINE_Kaupungissa toimii maan kuuluisin yksityinen oppikoulu, Karachi Grammar School, joka tarjoaa opetusta sek\xc3\xa4 tyt\xc3\xb6ille ett\xc3\xa4 pojille esikoului\xc3\xa4st\xc3\xa4 yliopistoon asti.Se on aloittanut eurooppalaisille suunnattuna kouluna 1800-luvun puoliv\xc3\xa4liss\xc3\xa4.\n_START_SECTION_\nUrheilu\n_START_PARAGRAPH_\nKarachin suosituimmat urheilulajit ovat kriketti, maahockey, nyrkkeily ja jalkapallo._NEWLINE_Kaupungin krikettijoukkueen Karachi CA:n kotikentt\xc3\xa4 on National Stadium, jonne mahtuu 34 228 katsojaa kaikki istumapaikoille.  Se on my\xc3\xb6s Pakistanin maajoukkueen kotikentt\xc3\xa4. Maajoukkue ei h\xc3\xa4vinnyt siell\xc3\xa4 yht\xc3\xa4\xc3\xa4n maaottelua vuosina 1955-2000. 2000-luvulla v\xc3\xa4kivalta, etenkin pommiuhkat, ovat pitk\xc3\xa4\xc3\xa4n saaneet muut kuin aasialaiset joukkueet pysym\xc3\xa4\xc3\xa4n poissa stadionilta. Vuonna 2009 Etel\xc3\xa4-Afrikka saapui kuitenkin vierasotteluun._NEWLINE_Maahockeyn katsojia mahtuu Gulshare-Iqbal-stadionille kymmenentuhatta, jalkapallon katsojille on 40 000 paikkaa suurimmalla stadionilla. Lis\xc3\xa4ksi kaupungissa on viiden- ja kuudentuhannen katsojan jalkapallokent\xc3\xa4t.'